b"\n_START_ARTICLE_\nHist\xc3\xb2ria d'\xc3\x80sia\n_START_PARAGRAPH_\nLa hist\xc3\xb2ria d'\xc3\x80sia \xc3\xa9s la hist\xc3\xb2ria col\xc2\xb7lectiva que agrupa les hist\xc3\xb2ries de diversos pobles que poden agrupar-se en quatre zones culturals diferenciades vinculades per la massa interior de l'estepa euroasi\xc3\xa0tica: el Pr\xc3\xb2xim Orient, l'\xc3\x80sia del Sud, l'\xc3\x80sia Oriental i les estepes centrals. La perif\xc3\xa8ria costanera va ser la llar d'algunes de les primeres civilitzacions conegudes del m\xc3\xb3n, i cadascuna de les tres regions va desenvolupar les primeres comunitats al voltant de les f\xc3\xa8rtils valls dels rius. Les civilitzacions de Mesopot\xc3\xa0mia, la Vall de l'Indus i la Xina van compartir moltes similituds i probablement van intercanviar tecnologies i idees com les matem\xc3\xa0tiques i la roda. Altres idees com les de l'escriptura possiblement es van desenvolupar de manera individual en cada \xc3\xa0rea. Les ciutats, estats i despr\xc3\xa9s imperis es van desenvolupar en aquestes terres baixes. La regi\xc3\xb3 de l'estepa havia estat habitada durant molt de temps per n\xc3\xb2mades muntats i des de les estepes centrals podien aconseguir totes les \xc3\xa0rees del continent asi\xc3\xa0tic. La m\xc3\xa9s antiga d'aquestes expansions centrals coneguda que va sortir de les estepes va ser la indoeuropea, que va propagar les seves lleng\xc3\xbces per l'Orient Mitj\xc3\xa0, l'\xc3\x8dndia i fins a les fronteres de la Xina. La zona nord del continent, que abarca gran part de Sib\xc3\xa8ria, tamb\xc3\xa9 era inaccessible als n\xc3\xb2mades de les estepes a causa dels densos boscos i de la tundra. Aquestes \xc3\xa0rees estaven escassament poblades. El centre i la perif\xc3\xa8ria es van mantenir separades per muntanyes i deserts. Les muntanyes del Caucas, l'Him\xc3\xa0laia, el desert de Karakum i el Desert de Gobi formaven barreres que els genets de les estepes nom\xc3\xa9s podien creuar amb dificultat. Encara que tecnol\xc3\xb2gicament i culturalment els habitants de les ciutats eren m\xc3\xa9s avan\xc3\xa7ats, poc podien fer militarment per defensar-se contra les hordes muntades de les estepes. No obstant aix\xc3\xb2, les terres baixes no tenien suficients praderies obertes per suportar una gran for\xc3\xa7a de cavalleria. Per aix\xc3\xb2 els n\xc3\xb2mades que van conquerir estats a la Xina, l'\xc3\x8dndia i l'Orient mitj\xc3\xa0 aviat es van veure obligats a adaptar-se a les societats locals."